না, সেই মেয়েটিও আত্মহত্যা করেনি। বিচার চাইতে গেছে। বনানী থানা মামলা নেয়নি, গুনে গুনে সতের দিন ঘুরিয়েছে। অপমান করেছে, থাপ্পড় মেরে, গলাধাক্কা দিয়ে, থানা থেকে বের করে দিয়েছে। কিন্তু দমেনি আগুন গেলা মেয়েটি। আদালতে গিয়েছে, আদালতের নির্দেশনা নিয়ে আবারো থানায় এসেছে মামলা করতে। থানা ১৪ দিন ঘুরিয়ে মামলা নিতে বাধ্য হয়েছে। এক মাসের বেশি সময় ধরে থানার বারান্দা, ওসির ধমক, ওসিসি’র চিকিৎসা, আদালতের দৌড়ানি, উকিলের ঘুরানি সব কিছুকে জয় করে মামলা নিতে বাধ্য করেছে ওইটুকু মেয়ে।